khistorydata/jeongjo-sjw-relations huggingface dataset:
정조 19년
刑曹啓目承政院書吏申敬玄亦旣已遲晩自臣曺考律科罪何如判付啓分揀放送爲良如敎
정조 19년
景慕宮冬享大祭親行敎是時亞獻官行判中樞府事李秉模終獻官光恩副尉金箕性進幣瓚爵官吏曹判書沈煥之奠幣瓚爵官行副司直尹行恁薦俎官戶曹判書李時秀禮儀使禮曹參判李敬一典祀官奉常正柳師模宮司令李潢堂上執禮行副司直南公轍堂下執禮副修撰李明淵執尊副司果曺允遂大祝廣州判官李始源祝史直講尹益烈齋郞副司果李貞運捧俎官戶曹正郞尹光心盥洗位副司果金履喬兵曹正郞南達孫爵洗位禮曹佐郞宋應望兵曹佐郞李燾亞終獻盥洗位直講安任權掌牲令典牲主簿尹在益協律郞掌樂正柳河源贊者引儀李繼祜崔慶鎭謁者引儀成殷柱崔日運贊引兼引儀南會英贊引引儀尹之衡祭監監察李宇炯徐潞修
정조 19년
李肇源以二所巡廳言啓曰去夜初更五點量犯夜人御營廳騎士出身金相禧執捉移送兵曹之意敢啓傳曰知道
정조 19년
李肇源以兵曹言啓曰去夜二所巡廳犯夜執捉御營廳騎士出身金相禧依更數嚴棍十度之意敢啓傳曰知道
정조 19년
乙卯十一月初三日子時上行景慕宮冬享大祭入侍時行都承旨黃昇源行左承旨李晩秀行右承旨李益運左副承旨申耆右副承旨金啓洛同副承旨李肇源假注書具得魯金履永記注官金良倜記事官吳泰曾二提學沈煥之原任直提學徐龍輔檢校直閣金勉柱原任直閣尹行恁檢校直閣南公轍李始源以次侍立上具冕服出齋室門外通禮跪啓請執圭昇源進圭上執圭就版位行再拜禮詣盥洗位盥洗訖詣香案前三上香獻幣訖降復位行初獻禮獻酌大祝讀祝訖上降復位行再拜禮訖亞獻官行判中樞府事李秉模行亞獻禮如儀訖終獻官光恩副尉金箕性行終獻禮如儀訖上詣飮福位行飮福禮行再拜禮大祝讀祝訖上復行再拜禮訖詣望燎位望燎訖通禮跪啓禮畢還御齋室改具翼善冠衮龍袍乘輿出宮大門外降輿乘輦至觀旂橋降輦步過乘輦至弘化門外出標信解嚴由明政門永淸門還內諸臣以次退出
정조 19년
行都承旨黃昇源坐行左承旨李晩秀陞補試取進行右承旨李益運坐左副承旨申耆坐右副承旨金啓洛坐直同副承旨李肇源坐直注書二員未差假注書具得魯仕金履永仕直事變假注書李東煥仕
정조 19년
黃昇源啓曰毓祥宮酌獻禮齋戒再明日酌獻禮相値視事頉稟之意敢啓傳曰知道
정조 19년
以香室來初六日毓祥宮酌獻禮受押單子傳于黃昇源曰親押
정조 19년
李肇源啓曰稟事堂上李柱國李得臣李敬懋李時秀沈煥之徐龍輔依下敎來待矣傳曰入侍
정조 19년
黃昇源以弘文館言啓曰本館下番無他推移之員不得已以上番姑降入直之意敢啓傳曰知道
정조 19년
黃昇源以弘文館言啓曰本館下番闕直事甚未安新除授校理李基讓副修撰李宗燮竝卽牌招以爲推移入直之地何如傳曰允
정조 19년
有政吏批判書沈煥之進參參判洪明浩牌不進參議宋煥箕在外未肅拜行都承旨黃昇源進以朴鍾淳爲副修撰趙鎭寬爲刑曹參判金文淳爲京畿監司閔令儒爲省峴察訪典籍單鄭澣成均博士單申溥學正單文鳳歧故通德郞李慶恒贈持平孝行卓異臺職贈職事承傳
정조 19년
兵批判書李得臣進參判林道浩病參議徐美修入直參知李羽晉病右副承旨金啓洛進以權璹爲內禁將申啓文爲兼司僕將李周顯爲曺司衛將李榮大爲中樞都事李壽鵬爲南兵使陳澤文爲德津萬戶同知單曺允彬僉知單李晉秀僉知嚴思允安允禧減下事承傳僉知趙明師金致說陞實事承傳
정조 19년
黃昇源以弘文館言啓曰本館下番姑降入直事甚未安新除授副修撰朴鍾淳卽爲牌招入直何如傳曰允
정조 19년
以副修撰朴鍾淳牌不進罷職傳旨傳于李肇源曰只推
정조 19년
以江原監司李秉鼎啓本整理穀石數開錄事判付內啓下備邊司爲旀近觀諸凡擧行最爲勤勵於諸道而以整理穀一事言之新定之初最先收捧最先登聞東伯事固甚可尙近道道臣之後於東伯者可知其奉公之慢忽兩都留守亦然畿湖海伯華松留竝從重推考其不勤之罪廟堂關飭爲良如敎
정조 19년
黃昇源以吏曹言啓曰本曹正郞洪時溥呈狀內矣身素患痰癖之症每當換節之時則一倍添劇食飮全却轉側須人時月內萬無供職之望佐郞姜彙鈺呈狀內矣身以關格之症病氣上衝則精神昏亂寢食全廢以此病狀旬月之內萬無供職之望云身病俱如此則不可强令察任竝今姑改差何如傳曰允
정조 19년
金啓洛以義禁府言啓曰黃海監司徐邁修狀啓內平山府使林鵬翰罪狀令攸司稟處事啓下矣林鵬翰以兼營將守令時在任所云依例發遣府書吏差兼官後拿來何如傳曰允
정조 19년
金啓洛以義禁府言啓曰江原監司李秉鼎狀啓內銀溪前察訪鄭衡臣金行簡崔慶裕等罪狀令攸司稟處事啓下矣鄭衡臣時在慶尙道尙州地金行簡時在平安道順安地崔慶裕時在寧邊地云依例發遣府書吏羅將竝拿來何如傳曰允
정조 19년
禁府啓目尙州前牧使兪漢敦原情云云傳旨問目內辭緣泛稱遲晩刑推得情何如判付啓加分則報營虛留則吏逋是置渠則別無手犯之罪而日寒如此滯囚可悶今日內區別功議參酌勘放後草記爲良如敎又啓目司憲府監察韓德增原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓更觀來頭勤慢加等處分次姑爲付過放送此後享班朝儀各別嚴察以爲贖罪之圖事分付爲良如敎
정조 19년
金啓洛以義禁府言啓曰時囚罪人兪漢敦原情公事判付內加分則報營虛留則吏逋渠則別無手犯之罪而日寒如此滯囚可悶今日內區別功議參酌勘放後草記事命下矣取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣兪漢敦杖一百收贖告身盡行追奪而其曾祖命凝揚武原從功臣永安尉五寸親云功議各減一等杖八十收贖奪告身三等放送何如傳曰允
정조 19년
知中樞府事徐有防疏曰伏以甚矣臣之冥頑也自秋至今不過數朔始焉爲聖世之僇人終焉爲家國之罪人猶且未辦一死帖在地上如是而尙可齒於橫目之列耶噫嘻集千古奸兇之姓名抉千古奸兇之罪惡旣加臣身轉及臣兄必欲一擧傡殺竭澤掩群在物尙云不忍以人彈人何憯毒至此況其前後鋒鏑左右拳踢愈出而愈酷勢如摧槁拉扝而助我者少㗖瓜者多巨浪掀天誰肯援溺人有疾痛窮隘必呼天地父母而臣兄則走伏荒山臣以謫補危蹤席藁泥首上無以叫閽訴冤下無以刎頸暴心日夕泣血朝暮待盡惟我聖上以天地之仁兼父母之慈不忍見臣等之騈首就死不待其自辨自明而十行絲綸鎭日諄複全保之不足昭晰之無餘又於臣兄疏批傡擧臣兄弟之本心悃愊諭之以歷歷章章王言一播居然肉死骨而葉枯枿矣臣等雖卽日入地相將欣欣如就甘寢噫當死生危急之際蒙人一臂之力受人一顧之惠尙欲血誠圖酬惟我殿下之於臣等生之活之拯之拔之俾延其性命俾保其家族者凡幾遭矣人臣而得此於君父將如何報也粉糜殞結未足喩其萬一而此亦此生此世已矣此身只有生生世世子子孫孫瞻天向日蹈足攢手長祝我邦家億萬年太平而已噫臣之爲奸兇與不爲奸兇上天臨之臣兄之疏亦略暴情實今何敢更事覶縷而抑臣之罪實有合於萬戮者人之所以爲人卽五倫也五倫之中忠孝悌最大一或欠缺人不爲人臣粤自胄筵事殿下二十有餘年矣長養生成專出雨露踵頂毛髮都歸造化歷揚淸要出入近密顧視儕類殆無倫比而只緣臣行己無素涉世昧方跋前躓後戈㦸叢集畢竟成就博得千罪萬惡之目辜負河海之洪恩又以救濟之勞仰貽酬應之煩爲臣不忠孰大於斯臣家自來寒素雖不得譬同於燀爀巨閥而避遠駴機與同休戚獲保簪纓以至于今顧臣兄弟之所相勉者亶在於體臣祖爲國之誠追臣父未卒之志鞠躬盡瘁少效塵刹之報臣身一朝大戮忽墮阬坎荐辱門戶爲子不孝孰大於斯臣盈滿招損而釁咎隨積人言罔測而不能積誠引退衆怒群猜斷齗齕齕至令父事之兄混被捏誣爲弟不悌孰大於斯有此許多罪戾而不伏鈇鑕其可曰國有常憲乎畿藩特解已荷曲庇之眷除旨連降尤出不棄之渥而滓穢之外倫理都喪反復思量有死而已臣兄蒙恩出死入生善地特補逈越常格闔門百口夙宵攢祝而若臣則有罪如山上通于天聖上雖欲寬假臣以何面目自廁於人類乎一縷尙存寸忱未泯夜夜魂夢長繞軒墀矯首北望有淚如泉俯仰抑塞此何人哉竄身松楸默訟愆尤唐突陳疏罪上添罪而恩敎之下亦不敢一向泯伏冒萬死疾聲呼籲伏乞聖慈特令攸司亟行金木之典以爲爲人臣爲人子爲人弟不忠不孝不悌者之戒焉臣無任涕泣懇禱之至謹昧死以聞答曰省疏具悉坑坎變爲袵席分義重於處義卿其勿辭上來行公
정조 19년
領府事金憙疏批答曰省疏具悉卿懇諦看首尾竟未領會爲說不必若是竊爲之不取祿捧事大關事面卿須諒之仍傳曰此批答使地方官傳諭原疏封還
정조 19년
乙卯十一月初四月辰時上御誠正閣諸承旨持公事入侍備局稟事堂上同爲入侍時行都承旨黃昇源行右承旨李益運左副承旨申耆右副承旨金啓洛同副承旨李肇源假注書金履永記注官金良倜記事官吳泰曾檢校待敎徐有榘以次進伏訖上曰六房無持入之公事今此啓下公事諸承旨分書判付可也上曰稟事堂上入侍賤臣承命出傳與吏曹判書沈煥之戶曹判書李時秀兵曹判書李得臣行司直李柱國行副司直李敬懋行副司直徐龍輔偕入進伏訖時秀曰慈宮癤候平復後諸節若何上曰快復常度矣上曰吏判進前煥之進前上曰畿伯事豈不慨然乎罷京廳之後諸般釐革當屬一初而今者京廳書庫之依舊貽弊此豈成說乎此不過拘一時之顔私而出送之致深爲之慨惜藩任雖重昨罷今仍亦關政令畿伯今當出代各別擇差可也仍命書傳敎曰政官牌招開政上曰昨因筵臣所奏知有到院疏以其涉禁自院退却云而旣有涉禁疏勿捧之敎則兵曹堂郞與守門將初許其入呈何也當初李安默之疏亦不無涉禁語該房所當罪之而此承宣適在登筵時聞有到院疏因卽取見未及覺之旣已失之於此故有此踵至之弊耶雖一字半句其爲涉禁則一也其時廣留對章亦豈非近於涉禁乎此後則此等疏切勿捧入可也肇源曰昨與兵曹堂郞有所云云而兵曹旣不得畿見疏本則疏中之有涉禁語與否何以知之而輕先拒之乎上曰此後凡有持疏來到者門將先問其涉禁語有無曰無有然後始爲捧入好矣以此嚴飭兵曹而若或持疏之吏急於呈疏以有爲無則此其罪尤重於犯禁竝以此飭諭可也上曰訓將進前柱國進伏上曰不見卿久矣其間不至甚老矣向者堂箚疏批是予實際語當初卿之所遭今何必復提已屬過境予亦忘之從今以後諸般營務如例擧行可也明春園幸時陪從之節難責老師當有體諒之道矣時秀曰頃以勑需所用人蔘以兩南長養蔘貿用事稟達矣方當經費不敷之時貿蔘價亦甚苟簡倭人禮單蔘例以體蔘十兩餘尾蔘五兩餘合成一斤故江界年例貿納體蔘爲三十五斤尾蔘爲二十五斤矣體蔘五斤減數之後尾蔘每年餘數爲四五斤至今年遺在者至於二十五斤之多以價計之亦過萬兩遺在之年年添數在渠輩恐爲後弊禮單所用則南北無間就尾蔘價遺在中兩南長養蔘限六斤使渠輩預爲貿置以爲日後勑需之用似爲兩便故敢此仰達矣上曰係是創行之事問于大臣爲之可也出擧條時秀曰日前因筵敎以昨年停退條四十三萬餘石果可準捧與否問于嶺南道臣矣昨見道臣回報則以爲今年農形旣非失稔昨年停退亦異舊還雖不敢仰請而以民情事勢言之則昨年停退多在於沿邑尤甚處最多處或過於當年新捧之數若於最多處限折半其餘諸處限三分一仍退則實爲莫大之惠云歲色漸晩催科正急有不可等待道臣往復狀請故敢此仰達矣上曰昨年停退最多處折半其餘三分一仍停事三懸鈴行會可也出擧條煥之曰前定平府使韓師貞以安陵陵上石物修改時董役之官特蒙恩賞陞爲咸興中軍矣因他事被拿而新資未準限故臣之待罪西銓也依例請其資允下矣師貞之陞資係是恩賞則似不可以新資之未準限者一例論敢此仰達矣上曰自其書啓疑悔多端該注書所爲極爲妄錯況其加資出於爲所重乎卿果善爲提醒矣卽爲仍資可也出擧條煥之曰有國之設置臺閣猶人之養血氣而開耳目也國而無臺閣則言路社而上下痞塞主勢孤而紀綱不振亦猶人之壅血氣而掩耳目也是豈可一日而爲國乎近者都憲望筒入而不下者月有餘日矣兩司諸臺之前望除授者亦皆在外無一人行公臺省之門長鎖而塵蘇生其坐席矣今日振頹綱礪百僚之政莫先於備臺閣臣謂憲長之望卽爲點下多臺之在外者竝嚴飭上來俾令行公爲宜故敢此仰達矣上曰依爲之卿言然矣大司憲望從近待望筒還下差出可也出擧條煥之曰今朔爲始當爲儲窠而若出郡守以上窠則京職中可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時亦爲一體擧行已成近例今亦依此爲之何如上曰依爲之出擧條煥之曰向者以對策高等前牧使尹行儼得蒙陞敍之恩命而已經正三品之人銓曹無可陞之職故敢此仰達矣上曰然則半熟馬一匹賜給可也出擧條煥之曰輔國重臣之兼帶判書及資憲以上重臣之兼帶監司者例付樞銜因吏批之無窠而送西也吏批若有判敦寧知敦寧等窠則以此銜兼帶內職或外任卽古規也從今以後依古例施行何如上曰依爲之出擧條得臣曰江華留守金履翼狀啓廣城別將田胤興拯活十五名軍官金時潤拯活二十五名請令該曹考例稟處矣冒夜乘險出力拯救俱極嘉尙所拯人命亦準定式似當依法典竝施加資之典而係干恩典敢此仰達矣上曰依例加資可也出擧條得臣曰神方萬戶權師萬除拜屢月謂有身病呈狀乞遞尙未赴任雖未知實病之如何而邊將規避者之充軍載在法典權師萬令該府拿問照法勘處何如上曰依爲之聞是實病云不可膠守常法令判義禁面稽病色草記議處可也出擧條敬懋曰本營上番鄕軍一司五哨自乙卯十二月至丙辰十一月限周年停番事已爲停當知悉矣在前停番時多有除番錢捧上之例今亦慶尙道餘番五哨及當次忠淸道二十五哨合三十哨正軍之當年身布資保之五年保役竝以純錢依例收捧卽速上納之意兩道道帥臣處發關分付何如上曰依爲之出擧條龍輔曰本廳標下軍每名給保一名自是定制而此皆渠輩自得望納自本廳行關充丁而已元無都案修正之事故軍卒則或有終身而不得一保奸民則間多憑藉而圖免簽役虛實之相混奸僞之漸滋職此之由也臣意則自今爲始以保軍元數分排列邑成出都案以某郡幾名某縣幾名永爲定式後使各其邑隨闕塡代所納保錢亦自該邑收捧上送以爲自本廳上下之地而自得望納之法一切革罷則在軍卒有均沾之惠在列邑無漏丁之弊事甚便好故敢此仰達矣上曰依爲之定式後邑名分排別單啓下令廟堂添書於印冊廣州則今雖出鎭如有保名而無恒定之邑名亦用此例爲可言于該守臣可也出擧條上命諸堂先退上曰日寒如此滯囚可悶判義禁今日內開坐捧拱事分付可也肇源曰聞判金吾言則新榜下鄕人就囚者皆以嚴囚之故例不得入防寒之具衣簿之人不無生病之慮云矣上曰旣有朝令則不告院中任自下去此何道理然其寒苦不可不軫念使之覓給空石與火具而或有生病者卽令救療可也仍命書傳敎曰今番新及第人所爲駭然而惟閔令儒一人能知嚴畏之義不敢下鄕人旣暸然相亦好矣出身之初已果如此前假注書閔令儒今日政郵官作窠差送以爲試勤慢之地又命書傳敎曰政官牌招開政又命書榻敎曰注書趙台榮還付望筒勿施仍命退承史以次退出
정조 19년
行都承旨黃昇源齋宿行左承旨李晩秀齋宿行右承旨李益運齋宿左副承旨申耆齋宿右副承旨金啓洛齋直同副承旨李肇源齋直注書二員未差假注書具得魯齋宿金履永齋直事變假注書李東煥仕
정조 19년
藥房提調李時秀副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
黃昇源啓曰明月大駕詣毓祥宮入齋室後王大妃殿惠慶宮問安何承旨進去乎敢稟傳曰右副承旨進去
정조 19년
傳于黃昇源曰捧糴方張差使員守令納箋於該曹後除入來及還下去肅拜當日內卽爲下送令該曹這這草記
정조 19년
以江原監司李秉鼎狀啓三陟府民家燒燼事傳于李肇源曰當寒失所極爲矜惻拔例顧助期於奠接其中小殘戶如有身布還上竝蕩滌事回諭
정조 19년
黃昇源以吏曹言啓曰捧糴方張差使員上來守令納箋於該曹後除入來及還下去肅拜當日內卽爲下送令該曹這這草記事命下矣利城縣監姜善鎭昌平縣監金濟萬山淸縣監李勉齊今日俱已申飭下送之意敢啓傳曰知道
정조 19년
李晩秀以內醫院都提調提意啓曰因本院慶尙道十月令人蔘一斤四兩零退却監司李泰永罷職事草記批旨內嶺南萬萬駭然比之關東所捧不但幾爲三分一此與關東蔘之用處閑漫有異專爲慈殿宮湯劑所用則其在分義焉敢若是拿亦輕矣而自其手贖罪不害爲寬大之典而點退之際民當受其弊留其蔘而問其罪仍問不爲民弊之道待其報來草記事命下矣依下敎退却人蔘留置本院改備時民弊有無發關査問矣該道報辭今始來到以爲措備改封之際不煩邑力不貽民弊謹當自本營從便求覓竭誠極擇及時封進云道臣旣欲自本營從便求覓則似無爲弊民邑之慮各別惕念無或一毫貽弊從速改備準數封進之意更爲嚴飭分付何如傳曰允
정조 19년
李肇源以備邊司言啓曰卽見北漢摘奸宣傳官李勉兢書啓則備陳城內僧都民人弊瘼有無凡爲十二條而其一列邑移轉捧上事也各倉所捧旣無過濫爲辭別無可以覆啓者其一僧倉軍餉城民之昨春受食秋後未捧殆至百石而姑無一包來納事也軍餉體本自至重城民之勿許受食況有節目則春間分給已違定式而秋後反作尤係法外旣已現發之後不可置而不論當該帥臣捧現告施以罷職之典當該管城將令該府拿問勘罪反作穀物一一準捧後自明年爲始更無敢分給城民事申明嚴飭其一僧餉依昨年例使各該邑刻期督納事也僧餉雖與元移轉差間其爲城餉則一也且有已例令本廳關飭各該邑使之刻期準納其一楊州都主人革罷事也各邑移轉主人旣皆成出節目通同分利則楊州一邑宜無異同況有帥臣論題處決則管城將之不許聽施致此民怨誠爲可駭當該管城將令該府拿問處之都主人事令該廳更爲詳査依他邑例施行俾無呼冤之弊其一各倉反庫時負石軍僧民通同分力事也僧民糶糴倉名各異則負石之役亦宜區別僧倉反庫則使僧徒擔當其餘各倉反庫則使各其倉所屬民人擔當事令該廳定式施行其一敦府官員曝曬時支供專責僧徒事也支供之需旣自本邑直納本府則討索僧徒事甚不當此後則無論敦府下屬與驛屬若有一毫侵漁寺刹之弊當該官員隨現重繩事分付該府及該廳其一醴泉龍門寺僧番錢除減事也因龍門寺僧弊除減番錢已過十年給代一款今難追議置之其一管城將祗迎時鋪陳及軍校席子責出僧徒者也鋪陳席子元不當於僧徒而如是侵責誠極駭然令該廳各別嚴飭永革謬習其一管城所員役校卒稱以醵會討食僧徒事也各處官屬之侵漁寺刹在在通患而況本城僧徒近益凋殘此等之弊尤宜痛禁令本廳各別嚴飭隨現重繩其一各寺負木漢管城將行下差立事也所謂負木漢不過僧徒之使喚則管城將之成帖差出已是瑣屑況城內松木因此童濯尤極驚駭此等謬習不當仰煩朝令令帥臣嚴査痛革其一僧徒之遺漏賞典者不免向隅之歎事也入籍三十年二十五間僧舍修建論賞而爲其久守本城效勞亦多故也今旣出外而見漏則可知其初非原居之僧亦無效勞之事置之其一抄出稍饒僧使之移入於扶旺寺事也同是一城同是僧徒而移此就被反或有騷擾之慮令帥臣詳察事情便否從長善處何如傳曰允反作之該帥不可罷職而止令該府拿問勘罪以懲日後罪在其帥何責城將城將則勿論都主人事拿處管城將待畢捧糴拿囚事分付該府可也
정조 19년
李肇源以都摠府言啓曰今日入直內三廳武兼禁軍及軍兵等當爲中日習射而毓祥宮酌獻禮齋戒相値不得爲之之意敢啓傳曰知道
정조 19년
李肇源以兵曹言啓曰今番守禦廳移來軍兵趙寬得等六名龍虎營各邑元軍有闕代盡爲塡充之意敢啓傳曰知道
정조 19년
金啓洛以義禁府言啓曰兵曹判書李得臣所啓內神方萬戶權師萬令該府拿問照法勘處事批旨內令判義禁面稽病色草記議處可也事命下矣時囚罪人權師萬依例捧供以入而觀其容貌則雖有病色不至深重恩除之下終不赴任究厥所爲萬萬駭然以此照律何如傳曰允勘放後草記可也
정조 19년
禁府啓目前摠戎使申大顯原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓犯科於新令之初雖曰不知不知亦罪議處以聞爲良如敎
정조 19년
乙卯十一月初五日辰時上御暎花堂藥房入診諸承旨持公事入侍時藥房提調李時秀副提調黃昇源行左承旨李晩秀行右承旨李益運左副承旨申耆右副承旨金啓洛同副承旨李肇源假注書具得魯金履永記注官金良倜記事官吳泰曾檢校待敎徐有榘醫官柳光翼金孝儉金光國白成一李周憲偕入進伏訖時秀曰日間聖體若何上曰一樣矣王大妃殿氣候何如上曰一樣矣慈宮氣候何如上曰一樣矣上曰讀奏各房公事昇源讀奏慶尙監司李泰永狀啓柒谷府使尹養儉到任事及忠淸監司柳焵狀啓鎭岑縣監權煒到任事益運讀奏慶尙監司李泰永啓本永川等官反庫事肇源讀奏慶尙監司李泰永狀啓右副承旨李鼎德上來時給馬有旨祗受事及忠淸監司柳焵狀啓半熟馬一匹賜給有旨祗受事啓洛讀奏慶尙監司李泰永啓本罪人吳相寬咸鏡道明川府到配事及黃海監司徐邁修啓本黃州牧殺獄罪人吳北述獄事査實馳啓事罪人金景興長淵縣到配事及刑曹律學薦狀公事訖命書判付時秀曰向日城役錢區劃時忠淸道加分耗條米一千石租太折米八百石分排行會矣卽見忠淸監司柳焵所報則以爲本道加分耗條中除各樣應下則餘者僅爲一千五百九十四石零不足數二百五石零無以區處云該道耗條只有此數則勢須移劃於他道有裕處以充其代一千五百九十四石依前行會以忠淸道加分耗條區劃其餘不足之數以全羅道常賑穀加分耗條折米二百六石分排移劃之意分付兩道道臣何如上曰依爲之出擧條仍命退諸臣以次退出
정조 19년
行都承旨黃昇源坐行左承旨李晩秀坐直行右承旨李益運坐左副承旨申蓍[申耆]坐直右副承旨金啓洛坐同副承旨李肇源坐注書二員未差假注書具得魯仕金履永仕直事變假注書李東煥仕
정조 19년
大駕詣毓祥宮入齋室後內閣政院玉堂藥房口傳問安答曰知道
정조 19년
延祜宮展拜奉安閣奉審後內閣政院玉堂藥房口傳問安答曰知道
정조 19년
仍詣宣禧宮入齋室後內閣政院玉堂藥房口傳問安答曰知道
정조 19년
金啓洛啓曰臣王大妃殿惠慶宮問安進去下直之意敢啓傳曰知道
정조 19년
有政吏批判書沈煥之進參判洪明浩牌不進參議宋煥箕在外未肅拜行都承旨黃昇源進以鄭來百爲副修撰鄭好仁爲觀象監提調徐有防爲進賀副使柳畊爲書狀
정조 19년
兵批判書李得臣進參判林道浩病參議徐美病參知李羽晉入直同副承旨李肇源進啓曰兵批無緊窠吏批無送西之人無政事之意敢啓傳曰知道
정조 19년
以進賀正使望筒傳于黃昇源曰俱是篤老之大臣以原任大臣更爲擬入
정조 19년
再政吏批以李秉模爲進賀正使
정조 19년
傳于李晩秀曰今日召見諸臣問使事也待令之譯官所對皆矇朧進賀謝恩兩件之段絡鄭思玄一人外皆不知豈不寒心且以賀使入送一款言之待勑使出來云者亦不成說嘗聞已例咨文先爲出來之後別遣齎咨譯官一人問新皇帝萬壽聖節月日進賀表式今番則曾有印本謄本文跡之出來者據此移咨無所不可此或太早則待曆行渡江太上皇帝稱號若無頒示則與新皇帝前所進表式何以爲之之意依去乙卯已例專差咨官星火入送道理也前例也斷然當如此先送咨官置之灣府而曆行手本則馳撥上送觀其手本付咨傳撥爲可譯院提調明日遣譯官問議于都提擧及領相以奏大抵譯官之解事乏人觀於今日來待益知之此非臨時覓出者其所培養之方尤合留意此意亦令該院都提擧知悉賀表預令內閣知製敎撰置而措語命意議于時任大臣及正使使行文書自多考據與及時備顧問之節公事堂上一員以可合擧行者草記差下事令槐院知悉
정조 19년
傳于李晩秀曰司譯提調率解事譯官中堂嘉善人明日來待使行文書多藉文任處有之司譯提調洪明浩改差提學尹蓍東爲提擧亦令來待別咨有詢問者進賀正使亦於明日入侍遣備郞傳之副使之尙今在外豈成說嚴飭畿營使之明日內上來召之役義重若或逡巡其可曰燥濕不自避乎竝以此意各別嚴飭
정조 19년
傳于申耆曰使行往來間名以譯官者無得捉巡使之無礙橫行事分付巡捕廳及巡邏營
정조 19년
李肇源以二所巡廳言啓曰去夜初更五點量犯夜人典醫監典監林應雨執捉依例移送秋曹之意敢啓傳曰知道
정조 19년
金啓洛以刑曹言啓曰因二所巡廳啓辭去夜初更量犯夜人典醫監前銜林應雨移送秋曹事命下矣林應雨依更數決笞三十度放送之意敢啓傳曰知道
정조 19년
乙卯十一月初六日辰時上詣毓祥宮酌獻禮宣禧宮展拜入侍時行都承旨黃昇源行左承旨李晩秀行右承旨李益運左副承旨申耆右副承旨金啓洛同副承旨李肇源假注書具得魯金履永記注官金良倜記事官吳泰曾檢校直閣南公轍李始源以次隨駕上具翼善冠衮龍袍乘輿出永淸門明政門上曰隨駕大臣入侍賤臣承命出傳與領議政洪樂性右議政蔡濟恭判府事李秉模偕入進前樂性曰冬候不調聖體若何上曰一樣矣上曰卿等先詣宣禧宮可也乘輦出弘化門路由板廛屛門駕至宗廟前路降輦步過乘輦詣毓祥宮降輦所降輦乘輿入宮大門降輿入齋室少頃就板位行再拜禮訖廟內奉審後仍行酌獻禮訖上曰奉安閣展拜時百官依例入參出駕前下敎命書傳敎曰隨駕大臣乘輦所入侍事遣史官傳諭上曰宣禧宮展拜時百官行禮置之出駕前下敎仍詣延祜宮行再拜禮仍詣奉安閣奉審訖乘輿出宮大門詣宣禧宮降輿入齋室少頃就板位行再拜禮廟內奉審後還御齋室仍命書傳敎曰領右相李判府事吏曹判書備局有司堂上司譯提調入侍賤臣承命出傳與領議政洪樂性右議政蔡濟恭判府事李秉模有司堂上尹蓍東吏曹判書沈煥之司譯提調李時秀偕入進伏樂性等曰勞動之餘聖體若何上曰別無所損矣上曰俄見冬至使別單勑奇則姑無的期而嘉慶年號已有新曆之印行至有齎封狀聞之擧齎咨官回還時亦必頒曆旣頒正朔則不可無進賀之擧且賀使付表之前先書大年號於頒曆回咨博考載籍曠千古無可據之盛事使行雖欲徐徐入送先咨後表之此一款政合審量在我道理預爲差出使臣料理使事甚爲穩當但太上皇帝之位號如何書之若非知委之咨文亦豈可直書乎曆咨回便有知委則雖其日卽卽治發否則雖遲待頒勑比諸常年節使之六月差除臘月渡灣之例亦不至爲太預卿等之意何如各陳所見可也樂性曰詔勑出來之前只憑皇曆年號卽遣進賀之行或妨事體至於使臣之先期差出整備行事則誠便好矣濟恭曰節使路中狀啓雖曰傳聞旣屬眞的且曆書之印以嘉慶新號者亦旣付來則遣使進賀於禮當然以其發行遲速言之此是前古所無之例旣無可據則雖聞卽治發有何不可而但念姑不見咨文明跡則太上皇帝稱號之徑先用之有所掣肘齎咨官先來要之今月內當渡江其時似或有文蹟且正朔王政之大者旣頒新號之後雖不待皇勑出來先送賀使似無所妨臣意則預差賀使使之先期束裝以待咨官之出來則似免窘束之患咨官出來之後設或有不必急速離發之端正至使行例於六月差出十月登程則賀使之數三朔遲留亦不當爲慮矣且以事勢推之今此賀使之外似必有繼以謝恩之行凡事預則立亦令度支之臣預爲之所俾無窘迫之患恐爲得宜矣秉模曰嘉慶頒朔異於道路風傳則進賀之行不容少緩而姑未見咨勑文書則我國表咨多有掣礙於稱號之際固不可遽然馳發而旣聞之後伈泄而坐亦恐未安賀使預先差出曆行咨文出來後更觀事勢無論勑前勑後從長進退似爲完備之道矣蓍東曰新皇帝卽位旣有的奇之出來進賀使臣預爲差出待時發送誠合事宜臣無容他議矣時秀曰使臣則先期差出拜表則臨時進退無礙於事面實合於便宜矣煥之曰旣得印行曆書之信蹟則進賀使預爲差出凡事整備以待之似無窘束之患矣上曰進賀使今日政擬入拜表日字待皇曆先來或譯行渡江當定遲速方物則星火措備使行則觀勢別給京盤錢可也出擧條上曰三使臣當爲差出而此異於常年使行須得專對之才可畀銜命之任正使姑勿論副价果有其人乎煥之曰卿宰中若非老病多是侍下實未知誰膺其任矣上曰不必求之於亞卿以正卿差送曾多已例況副使之以亞卿入去者亦必借銜正卿乎且書狀未必玉堂雖在兩司惟其人是擇可也仍命書傳敎曰政官牌招開政命書榻敎曰進賀使令日政差出命書榻敎曰進賀副使正卿通融擬入上曰譯官使之待令招入近前可也賤臣承命出傳與譯官李鎭復李邦曄鄭思玄以次立於階下上敎時秀曰進賀謝恩各異其名必有所以問於譯官輩使之詳對可也思玄曰進賀賀登極也謝恩謝勑命也上曰非必勑命之謝也新皇帝御極之初例有所賜之物謝恩似以此也上曰乾隆之於我邦待之可謂厚矣我之所以報答者亦必以情不以文支勑諸節退與料理務盡其當可也樂性曰客使遲速未可知而該曾經用近甚苟簡支勑之需不可不預爲區劃一勑所入竝計米木錢銀蔘價則每不下八萬餘兩而京衙門則無以推移勢須就穀物有裕處略綽取用以爲及時措備之地咸安郡牟還之多至於五萬石貽弊民邑不可無減省之道咸安牟還限三萬石關西常平小米限二萬石劃給該曹作錢取來諸般支勑之需先期措備而如有餘數則別爲儲置以爲後勑之用事分付該曹及兩道道臣何如上曰依爲之出擧條樂性曰觀象監方多擧行之事而提調尹師國在外不爲行公未免委滯誠甚可悶合有變通之道敢此仰達矣上曰許遞其代今日政差出可也濟恭曰我國迎勑時諸般所需以貞銀用下今則便成規例而近年以來貞銀幾乎絶種勑行非久壓境內而度支外而營府皆以是爲憂不知爲計而臣意則銀之所用惟品數高低是計豈可以色目判其用不用乎國中所産無論天銀地銀若限以八星爲贈遺則勑行決不以此非貞銀名色有所點退如是區處似合便宜故日前招致訓譯之稍解事者以是言及則渠輩亦不敢不以奉心周旋爲言矣從今以後勑行所用銀子竝以土産銀上下之意永爲定式施行爲好且聞黃海監營勑需銀皆有名無實易致生事事極可駭申飭該道道臣各別照察可徵者徵之可改者改之俾無臨時狼狽之地亦係不可已之事故敢此仰達矣上曰依爲之出擧條樂性等曰臣以元子宮冊封之請仰陳於向日筵席而睿學夙就尺衣漸長豫建之策宜趁明歲又況乾隆皇帝之屢以爲言者及其在位時陳請則似又便順矣上曰頃筵已諭之矣元子明年爲七歲卽符肅廟冊封之歲而予之冊封在於八歲例宜從近事貴遲久樂記不云乎遲之遲而又久予意則封冊之遲待再明年不爲晩矣上曰諸堂先退少頃乘輿出宮大門樂性濟恭駕前入侍上曰卿等直爲還第可也樂性濟恭退出降輿乘輦至彰義宮前路降輦步過乘輦至宗廟前路降輦步過乘輦至弘化門外出標信解嚴入明政門永淸門還內諸臣以次退出
정조 19년
行都承旨黃昇源坐行左承旨李晩秀坐行右承旨李益運坐直左副承旨申耆坐右副承旨金啓洛坐直同副承旨李肇源坐注書二員未差假注書具得魯仕直一員未差事變假注書李東煥仕
정조 19년
李益運啓曰來十一日朝參日次而毓祥宮仲朔祭齋戒相値頉稟之意敢啓傳曰知道
정조 19년
李晩秀啓曰明日冬至望闕禮習儀相値視事頉稟之意敢啓傳曰知道
정조 19년
李晩秀啓曰來十一日輪對日次而毓祥宮仲朔祭齋戒相値頉稟之意敢啓傳曰知道
정조 19년
李晩秀啓曰觀象監提調鄭好仁司譯院提調尹蓍來李時秀定例釐正堂上徐龍輔承文院公事堂上李晩秀依下敎來待矣傳曰入侍
정조 19년
李晩秀啓曰進賀正使判府事李秉模依下敎來待矣傳曰入侍
정조 19년
傳于金啓洛曰曾聞耽羅風勢此時最好於入去而過冬至則反風出來入去俱難云向於關問之後尙不狀啓可知其不卽往復如是之際好風順便之挨過豈成說乎本道旣有萬兩貿送之穀則舡粟之穀與貿穀同時量宜舡運似好此意卽令廟堂問于完伯使之從便擧行後狀聞
정조 19년
假注書金履永有頉代以任俊常爲假注書
정조 19년
以慶尙監司李泰永狀啓金山郡民家失火事判付內啓下備邊司一依宜寧例行會爲良如敎
정조 19년
以南兵使李格狀啓別害等四鎭邊將貪鄙之弊不能束飭惶恐待罪事傳于李益運曰勿待罪事回諭
정조 19년
李晩秀以弘文館言啓曰本館下番姑降入直事甚未安副修撰朴鍾淳旣有只推之命卽爲牌招入直何如傳曰允
정조 19년
以副修撰朴鍾淳牌不進罷職傳旨傳于李益運曰前望單子入之
정조 19년
副修撰前望單子入之尹悌東落點
정조 19년
李益運以禁衛營言啓曰刑曹草記批旨本營旗牌官具始方嚴棍汰去事命下矣齋戒相値爲先汰去過齋後嚴棍之意敢啓傳曰知道
정조 19년
金啓洛以吏曹言啓曰捧糴方張差使員上來守令納箋於該曹後除入來及還下去肅拜當日內卽爲下送令該曹這這草記事命下矣金化縣監李聖龜靑山縣監李之淳俱已申飭下送之意敢啓傳曰知道
정조 19년
李晩秀以禮曹言啓曰來丙辰年文武官重試對擧別試文科初試依前例咸聚京師初場賦表終場策問一道講經則依前聖敎除四書三經中自願一經抽籤沒一篇背講一如明經之規而註與音釋竝除之粗以上試取事知委擧行何如傳曰允
정조 19년
李晩秀以承文院都提調意啓曰傳曰使行文書自多考據與及時備顧問之節公事堂上一員以可合擧行者草記差下事令槐院知悉事命下矣行承政院左承旨李晩秀本院提調差下使之仍察有司之任何如傳曰允
정조 19년
李肇源以義禁府言啓曰嚴囚罪人鄭日泰時囚罪人沈厚鎭李毅采保放嚴囚罪人金鎰許珩時囚罪人鄭進明李周楨府內保授南宮惺保授長房之意敢啓傳曰知道
정조 19년
李肇源以義禁府言啓曰頃因西生前僉使金兌瑞還留事照律草記批旨內何足責如非首犯則分揀只以草記勘放可也事命下故首犯僉使指名現告之意關問該道矣卽接慶尙監司李泰永牒報則西生鎭首犯僉使以前僉使申弼老報來而申弼老已爲身故云勿論何如傳曰允
정조 19년
李肇源以義禁府言啓曰時囚罪人權師萬議處草記批旨內允勘放後草記可也事命下矣權師萬本府議啓內觀其容貌則雖有病色不至深重恩除之下終不赴任究厥所爲萬萬駭然以此照律罪取考律文則大典通編雜令條有曰邊將規避者充軍推斷條有曰犯私罪杖一百以上之罪告身盡行追奪矣權師萬告身盡行追奪全羅道先陽縣充軍而以議啓內辭意具罪目依例發遣府羅將押送配所何如傳曰如渠無勢鄕人豈有用謀之理乎眞所謂緣之不武特爲分揀只遞其職當初擬望銓官推考可也
정조 19년
兵曹啓目粘連雲寵萬戶李廷獜饋肉斂粟爲先罷黜別害前僉使金坊兩年收米惠山前僉使邊德淳推牛斂穀梨洞前萬戶李德升藿草換穀竝令該府拿問定罪神方前萬戶崔寅燮捐出薄料防役施惠誠甚可嘉而係是分內之事論賞一款置之何如判付啓依回啓施行爲旀神方前萬戶崔寅燮之殘廩防役可見爲民之誠心四鎭侵虐之邊將旣欲懲則如渠者須有別般勸奬之道然後可以彰善瘴惡道內守令現窠口傳差送拿來四鎭邊將等府隷之下去爲弊殘鎭竝令該帥臣別定將校押領上送該府爲有矣未差之代竝卽口傳擇差待下批給糧給馬從速下送爲良如敎
정조 19년
乙卯十一月初七日辰時上御誠正閣諸承旨持公事入侍觀象監提調司譯院提調定例釐正堂上承文院公事堂上同爲入侍時行都承旨黃昇源行右承旨李益運左副承旨申耆右副承旨金啓洛同副承旨李肇源假注書具得魯金履永記注官金良倜記事官吳泰曾檢校待敎徐有榘判府事李秉模觀象監提調鄭好仁司譯提調尹蓍東李時秀定例釐正堂上徐龍輔承文院公事堂上李晩秀譯官玄啓桓李鎭復李邦曄鄭思玄以次進伏訖上曰讀奏各房公事昇源讀奏忠淸監司柳焵狀啓德山縣監林淳浩到任事及慶尙監司李泰永狀啓咸昌縣監李秉道到任事益運讀奏平安監司金載瓚狀啓碧潼等官反庫事肇源讀奏南兵使李格狀啓捉虎申飭事啓洛讀奏慶尙監司李泰永啓本罪人鄭光益泗川縣到配事訖命書判付訖上曰諸房中盡奏者先退昇源益運啓洛先退上曰大臣進前秉模進前奏曰昨日勞動之餘聖體若何上曰一樣矣上曰譯官輩亦皆上殿啓桓等承命上殿上曰司譯提調進前蓍東等進前上曰今召卿等專爲使事近來大臣皆有故主管無人判府事雖是原任旣帶正使凡此使事悉以委卿矣蓋年號之改易皇帝之傳位旣有先出之文跡又見皇曆之印出則雖卽送使未爲不可而非但謝表之式例上皇之稱號不能詳知不待頒詔先送賀使旣無前例況今禪位之擧歷代所曠則禮不可以義起誠不可以不盡此所以先送齎咨之意昨詢于大臣者也秉模曰聖敎至當矣上曰皇曆先來何當出來乎啓桓曰此月念間似當出來矣上曰齎咨之自灣上離發往來當費幾日啓桓曰自灣抵燕爲二十日其回如之竝留燕日字則五十日可以往返矣上曰然則正月內使行可以治發矣蓍東曰進賀若不待頒勑而先去則勑後似當別有謝恩使進賀之行兼以謝恩則徐徐治裝以待勑來後入去實爲報答之道亦無使行疊入之弊矣上敎啓桓曰頒詔必有謝恩之例乎啓桓曰昨承下敎出考前例則果有之矣上曰皇帝有賜物則例有謝恩之節而近年格外賜物無歲無之故每於正賀兼行矣若於今年則皇帝傳位之年也皇帝最初賜物旣送別使以謝今於禪受之際因其賜物別爲送使則可謂有始而有終矣明年頒勑之行新皇亦有例賜之物然則謝表方物當以二度磨鍊一上乾隆一上嘉慶而使臣則不必再次入送矣時秀曰齎咨官送置灣上事昨日依下敎往問于都提擧則以爲聖敎至當云矣秉模曰齎咨之先送誠好而咨文中措辭極難矣上曰咨文中不必稱上皇與新皇只問方物表式之如何而觀其回咨當知今皇稱號之如何矣上敎譯官輩曰皇曆先來何當出來乎思玄曰此月念間似有信息矣上曰勑行牌文先勑行幾日矣思玄曰常例則殆近四十日先到而急則往往有纔先一兩日時矣上曰頒詔使行當有信息云耶思玄曰正月內似可離發云矣上曰雖迎勑後發使優於二月內渡灣不爲晩耶啓桓曰乾隆乙卯九月登極而使行翌年三月始入去矣上曰此不必作前例矣上曰玄字卽中國所諱而彼譯之名犯諱何也思玄曰入彼境則換以賢字矣上曰彼之所諱不必通行於我國而譯官則事面自別從今以後錫名之初毋得犯諱可也時秀曰方物紅紬今當寒節染色易淺諸郞大以爲憂染紬今方分三等持待矣上曰令該郞持入可也濟用主簿吳在臣持紅紬入時秀捧入陳于前曰一匹染紅四斤半一匹染紅五斤一匹染紅五斤半矣上曰常所定例當染幾斤時秀曰定例則四斤半而取其色深有此加染矣上曰不必改定例四斤半所染足堪用矣上曰承文院表咨前例持入晩秀承命出持同文彙考入上命讀雍正登極時賀表晩秀讀訖上曰此必是中國之文矣今番表文則一提學製進咨文則直提學製進而與正使相議爲之可也仍敎秉模曰事大文字自當致愼而表咨所製卿須照察也近來文體漸不如古甚可憂也卿以息菴集作如何看秉模曰亦自有難及處矣蓍東曰固自見得文章軌範而渾樸處似不足矣上曰予則以爲我國之襲用明文末弊此文實啓之矣自謂作文如錦繡花月一洗東方塵垢而其純實渾厚反不如太虛亭四佳諸子遠矣且詩者關世敎者也可觀可怨感發懲創近而事父事君遠而專對四方皆是也而近世噍殺之音皆失學詩之本意如挹翠軒朴訥齋諸詩初看不好久看愈好予以爲東方詩集當以此兩家爲正宗曾於舊弘文館搜得天磨蠶頭錄命使印出又命刊行訥齋集者亦見予輔世敎之若心也三淵詩孰不嘆誦而顧其華盛之家忽有此山野寒瘦之語者豈偶然也哉農巖文章世孰不推重予亦甚好之而往往有明人口氣此所謂文章與時運高下者耶觀象監提調進前好仁進前奏曰新曆之仍用乾隆年號而留置進上次數十件以待皇曆之出印進新年號旣有閔鍾顯筵奏依此爲之似好矣上曰依卿所奏仍頒而進上數十件考準皇曆只改表張可也上曰時囚能知悔否好仁曰然矣上曰一日出題幾何好仁曰二十餘矣上曰各其限滿日命作自訟文百句以呈而詩賦表從自願可也上曰卿宰先退秉模蓍東時秀好仁退出上曰整理堂上進前龍輔進伏奏曰勑行時黃海監司旣隨行而兵使又隨之蓋一時監司避見彼人兵使代行故遂成謬例矣上曰今番則除之可也龍輔曰勑行來時關西沿路則以柴塞屋蓋爲其禁紛雜而面色如何今番則使之撤去恐無妨矣上曰當初設行亦似有意此等冗節議于其時道臣鄭民始以爲草記稟處之地可也上曰摠還所捧幾何龍輔曰竝縮數未捧爲千五百兩矣上曰斯速區處可也仍命退諸臣以次退出
정조 19년
乙卯十一月初七日未時上御重熙堂左承旨入侍時行左承旨李晩秀假注書具得魯記注官金良倜記事官吳泰曾以次進伏訖上命讀公事書判付訖晩秀曰明日望闕禮習儀兩司俱在外憲府則監察代行諫院雖無進參之員例爲行禮臣適登筵故敢此仰達矣上曰依爲之出擧條仍命退承史以次退出
정조 19년
行都承旨黃昇源坐行左承旨李晩秀坐直行右承旨李益運坐直左副承旨申耆坐右副承旨金啓洛坐同副承旨李肇源坐注書趙台榮仕直一員未差假注書呂東植仕事變假注書李東煥仕
정조 19년
李晩秀啓曰自明日日煖間視事頉稟之意敢啓傳曰知道
정조 19년
黃昇源啓曰臣昇源冬至望闕禮習儀進去下直之意敢啓傳曰知道
정조 19년
假注書任俊常在外代以呂東植爲假注書
정조 19년
申耆啓曰假注書呂東植時無職名令該曹依例付軍職冠帶常仕何如傳曰允
정조 19년
傳于李晩秀曰注書趙台榮分揀
정조 19년
禮曹今十一月初十日王大妃殿誕日陳賀時應行節目參考前例磨鍊爲白去乎依此擧行何如判付啓依所啓施行爲有乎當詣仁政殿月臺親上致詞表裏隨至壽靜門外入傳後還內百官進致詞表裏依例東庭合班爲之爲有矣以慈心之難於勉從遲待至今凡係儀文務從省約實爲順志之道大抵是年何年卽先朝甲子年寶齡也以事先王之心事慈殿則揆以情禮豈可虛度是日必欲擧是禮而如習儀及內外命婦陳賀等節竝依近例權停事分付爲良如敎
정조 19년
李晩秀啓曰今初十日王大妃殿誕辰親上致詞表裏事命下矣藝文提學尹蓍東卽爲牌招致詞製進何如傳曰允
정조 19년
李益運啓曰致詞事體何等愼重而書式紙本有違格例事甚駭然不可無警不飭之承文院公事堂上李晩秀推考何如傳曰允
정조 19년
以廣州留守徐有隣狀啓遺棄兒搜訪事傳于李益運曰以本府幅員之大若能誠心搜訪必多可濟者此意回諭
정조 19년
以慶尙監司李泰永狀啓昨年停退軍布蕩減時已捧中當給而不給未捧中當減而不減者行關査實姑無犯科事傳于李益運曰爲言何敢若是容易乎三南之中本道擧行之無狀有口皆傳至登於筵席又發於臺疏則此狀啓之若此如非欺朝廷必是漫不覺察由前由後其罪何居似此狀啓豈可循例捧入乎承旨推考還下送
정조 19년
兵曹口傳政事以南弼壽爲神方萬戶李衡民爲雲寵萬戶
정조 19년
李晩秀以弘文館言啓曰本館下番姑降入直事甚未安新除授修撰尹序東副修撰鄭來百竝卽牌招以爲推移入直副校理沈興永自鄕上來云一體牌招察任何如傳曰允
정조 19년
李晩秀以弘文館言啓曰新除授副修撰尹悌東時在咸鏡道洪原縣任所經筵入番事緊請斯速乘馹上來事下諭傳曰依啓
정조 19년
吏曹口傳政事以崔寅爕爲洪原縣監
정조 19년
李益運以都摠府言啓曰今日入直內三廳武兼禁軍及軍兵等當爲中日習射而冬至望闕禮相値不得爲之之意敢啓傳曰知道
정조 19년
兵曹啓目粘連蔡齊奉等三人道啓以實病無情爲辭依傳敎仍置趙齊岌雖云中路得病不告營邑則以渠所訴不可準信令本道懲治何如判付啓依回啓施行爲旀趙齊岌則中路得病何暇告官乎勿施一款勿施爲良如敎
정조 19년
李益運以兵曹言啓曰內弓房弓人白命興來告內渠以丙申年入屬至今年二十年服役造納弓子旣滿千數矢人閔德佑乙未年入屬至今年二十一年服役造納長箭已滿千浮云依定式取考知弓品堂上啓下單子及本曹錄置成冊則弓人白命興自丙申秋等至今年秋等二十年服役造納弓爲一千五十四張矢人閔德佑自丙申春等至今年秋等二十年服役造納長片箭爲一千浮的實矣服役年條造納弓箭數爻俱以準限弓人通政白命興矢人閑良閔德佑依定式帖加成給何如傳曰允
정조 19년
李益運以兵曹言啓曰守門將金宇觀呈辭在外過限未上來依法典改差何如傳曰允
정조 19년
李益運以備邊司言啓曰進賀副使徐有防除拜多日又有特敎申飭而連稱在外尙無動靜揆以事體誠極末安從重推考更加嚴飭使之斯速上來何如傳曰允
정조 19년
李益運以義禁府言啓曰南兵使李格狀啓據兵曹覆啓內別害前僉使金防雲寵萬戶李廷麟梨洞前萬戶李德升惠山前僉使邊德淳竝令該府拿問定罪事判付內依回啓施行拿來四鎭邊將等府隷之下去爲弊殘鎭竝令該帥臣別定將校押領上送該府事命下矣李廷麟時在任所云定將校押領上送事分付該帥臣金坊下去慶尙道義城地李德升下去咸鏡道鏡城地邊德淳下去京畿楊州地云依例發遣府書吏羅將竝拿來何如傳曰允李德升亦令北兵使拿致上送朝令之下南兵使之狀聞者北兵使默無一言其委折關問近見北兵使所爲辜負恩造論其治蹟爲前帥臣之罪人若不惕念改圖則如許兵使以負國忘先之罪拿來嚴棍還送北兵營充軍於苦役此意一體嚴飭可也
정조 19년
李肇源以義禁府言啓曰保囚罪人李章垕南宮惺府外保放之意敢啓傳曰知道
정조 19년
李肇源以義禁府言啓曰保授罪人鄭進明保放罪人沈厚鎭旣已限滿還囚捧供之意敢啓傳曰知道
정조 19년
禁府啓目鄭進明沈厚鎭等原情云云傳旨內辭緣泛稱遲晩竝只刑推得情何如判付啓付過放送其矣等充限於囹圄堂后假官段不必更爲計限待仕進過入侍後次次差代事分付爲良如敎
정조 19년
又啓目粘連向前申大顯亦議處云云以此照律何如判付啓依允
정조 19년
乙卯十一月初八日辰時上御誠正閣諸承旨持公事入侍時行左承旨李晩秀行右承旨李益運左副承旨申耆右副承旨金啓洛同副承旨李肇源假注書具得魯金履永記注官金良倜記事官吳泰曾檢校待敎徐有榘以次進伏訖晩秀以各房無公事仰達上命肇源讀奏慶尙監司李泰永啓本罪人相顯放送事訖命啓下書判付仍內下公事各書判付訖上曰乙卯丙辰日記已皆考出乎晩秀曰兩年日記合爲二十二卷故未及盡考矣上曰我國使价詔勑前入去乎晩秀曰受勑後入送使臣矣上曰謝恩則果皆是頒詔之謝乎晩秀曰非專爲頒詔而有謝恩之名也益運曰嘉慶新曆旣已出來則命召通符依丙辰年例宜令新造矣上曰馬牌尙用雍正舊號何必改造也漢武帝改正朔易服色蓋出於祈年之意予於丙申不改啓字今至字刓不可識而猶用之矣仍命諸臣以次退出
정조 19년
行都承旨黃昇源坐直行左承旨李晩秀坐行右承旨李益運坐左副承旨申耆坐直右副承旨金啓洛坐同副承旨李肇源坐注書趙台榮仕直一員未差假注書鄭進明仕事變假注書沈厚鎭仕
정조 19년
傳于李益運曰諸承旨持公事入侍
정조 19년
金啓洛啓曰定例釐定堂上李時秀徐龍輔依下敎來待矣傳曰入侍
정조 19년
假注書呂東植有頉代以鄭進明爲假注書
정조 19년
事變假注書李東煥有頉代以沈厚鎭爲事變假注書
정조 19년
申耆啓曰假注書鄭進明事變假注書沈厚鎭時無職名竝令該曹依例付軍職冠帶常仕何如傳曰允
정조 19년
傳于申耆曰明日出宮門路以協陽門爲之
정조 19년
以副校理沈興永修撰尹序東副修撰鄭來百牌不進罷職傳旨傳于申耆曰只推
정조 19년
以忠淸監司柳焵狀啓永同縣民家燒燼事傳于申耆曰當寒失所極爲矜惻拔例顧助斯速奠接事嚴飭小戶四戶殘戶二戶身還蕩滌事分付
정조 19년
以咸鏡監司趙宗鉉狀啓薦新生靑魚限內不得封進惶恐待罪事傳于李益運曰勿待罪事回諭
정조 19년
以京畿監司金文淳牌不進推考傳旨傳于申耆曰待開門更爲牌招
정조 19년
黃昇源以吏曹言啓曰今此宗廟各陵殿宮園廟冬至祭官當爲磨鍊而老病公故外實無推移分排之路依近例刑官及司饔院官員通瀜塡差之意敢啓傳曰知道
정조 19년
李益運以禮曹言啓曰今十一月初十日睿順聖哲莊僖惠徽翼烈明宣綏敬王大妃殿誕日陳賀時百官進致詞表裏儀註直爲書入王大妃殿之意敢啓傳曰知道
정조 19년
申耆以備邊司言啓曰整理穀設置法意何等緊重而雜穀一石之價定以一兩錢亦出於使民無或稱冤之意矣近聞傳說則湖西各邑爲弊多端民情頗騷擾蓋當初自營門分排之時或有大邑而從略分排小邑而多數分排以致不均之患而各邑擧行之際面任該吏輩從而舞弄其所存拔惟賂是視稱以饒戶勒分勒徵者亦多有之此已可駭而況初頭穀價多不以每石一兩準數出給閭里相傳殆不可掩覆雖豐歲穀賤之時爲民之事有不可若是無狀況今年湖西民勢之遑急比昨冬尤有甚焉賴以糊口惟恃田穀而今乃以整理名色貽弊至此平日營邑若以對揚朝家德意念念不忘則此等之事豈可如是慢忽乎旣聞之後不可仍置分付該道道臣擧行之尤無良者嚴覈狀聞以爲重勘之地斷不可已湖西如此他道自可反隅一體行會明覈以報之意亦爲申飭何如傳曰允百事雖不對揚名以道臣守令敢於此穀所重果何如則若是汎忽以致催科之爲弊於小民乎雖欲掩諱其可得乎其委折拔例詳査狀聞事令整理儀軌廳星火行會若或遲滯査啓則竝與不飭之罪同勘一體嚴飭可也
정조 19년
申耆以壯勇營言啓曰本營鄕軍等私獵於加平地矣大虎一頭捉得封進而捉虎軍姓名別單書入之意敢啓傳曰知道
정조 19년
李肇源以義禁府言啓曰依下敎金履垕府內保授之意敢啓傳曰知道
정조 19년
禁府照目前摠戎使申大顯矣本府議啓內糶糴法意何等嚴重而未捧反作之數至於百石之多身爲帥臣始旣不能摘發終又矇然磨勘自歸掩置之科事極可駭以此照律罪告身盡行追奪徒三年定配勿揀赦前私罪奉敎依此律施行功減一等爲良如敎
정조 19년
領敦寧金履素箚曰伏以我東朝誕辰隔夜盛事聿追於昔年縟儀將擧於親上聖孝益光群情胥悅仍伏念臣之狗馬賤疾閱朔沈苦宛轉床笫蠢動無望凡係應參之朝儀全然曠闕已不勝其萬萬惶悚而迺若今番盛禮尤非敢偃息在家之日而獨不得與小大群僚齊獻岡陵之祝共伸蹈舞之忱有臣如此生亦何爲病裏悚蹙如負大何玆敢短箚自引仰請闕禮之罪伏乞聖明亟降威罰以安賤分不勝幸甚取進止答曰省箚具悉卿懇安心勿辭加意愼攝仍傳曰此批答遣史官傳諭
정조 19년
敎京畿監司金文淳書王若曰周畿止千里之民宜先厥本漢家設三輔之職惟難其人玆撤卿月之班庸畀觀風之任惟卿家傳文獻世篤忠貞妙年魁元已著聲望之藹蔚亨衢闊步更覩風儀之端詳藩臬之責夙膺湖西播憩棠之頌銓衡之務屢掌朝端贊彙茅之休惟前後歷試其能而內外何適不可顧彼畿甸一路實是表準四方開府則密邇城闉綰八路而爲首設險而控制山海總兩都而兼裁自衆設妥奉以來尤見所重者在當雉堞繕修之日宜勉克終之圖玆授卿以京畿觀察使兼兵馬水軍節度使水原府留守開城府留守江華府留守廣州府留守都巡察使卿其祗服寵章毋負隆寄南城之留司新創務亦急於整理前歲之歉荒纔經政宜懋於懷保惟春秋巡審之役乃誠乃勤若戎兵操練之方克治克詰自餘裁稟厥有典常於戲欽哉簡心庸畀甸宣之責屹然方面庶寬宵旰之憂故玆敎示想宜知悉知製敎崔光泰製進
정조 19년
乙卯十一月初九日辰時上御誠正閣諸承旨持公事入侍時行都承旨黃昇源行右承旨李益運左副承旨申耆右副承旨金啓洛同副承旨李肇源記事官趙台榮假注書呂東植記注官金良倜記事官吳泰曾以次進伏訖上命讀各房公事昇源讀奏咸鏡監司趙宗鉉狀啓明川府使勘罪待査啓回下事有旨祗受事益運讀奏黃海監司徐邁修啓本罪人丁景達放送事訖上命書判付上曰冬至祭報府持入可也台榮承命出持入祭報府上曰差祭亞銓爲之乎益運曰然矣上曰冬至祭官諸執事多以殘司苟充報府使之改修正以入又敎曰亞銓之近日不膺召命何也許相之復官適値其獨政而乃敢以此爲自引之端耶其時擧行吏判亦豈敢不爲而吏判則以大奉審進去事勢適然矣以此自引豈不過矣乎亞銓使之入來自政院詳喩此意可也上曰整理堂上入侍賤臣承命出與戶曹判書李時秀摠戎使徐龍輔偕入進伏上曰明月進表裏時致詞旣奉在於月臺則由仁政門進去有所未安當由光範門詣仁政殿親傳致詞後仍由永肅門拱辰門挹翠門壽靜門親上表裏該房以此知悉上曰馬牌新造事已分付乎益運曰卽爲分付矣上曰左承旨以陞補試取進去而加抄取士士將喜赴出題後卽爲入來耶益運曰將於明曉入來云矣上命書傳敎曰畿伯近日去就未免有違常格除非在外則必當陳疏而尙無一言皁白政院不爲請推廟堂亦無草記事體所在不可無勅京畿監司金文淳從重推考卽爲牌招上曰整釐堂上進前時秀龍輔進前上曰豊德銀店事何以爲之時秀曰銀店今將開礦而有士夫墳山以是趑趄地方官亦甚難之矣上曰其在信令之道試可乃已豈可以一人之故而乍設旋停乎時秀曰京畿水營虞候設置昨已回啓而聞黃海水虞候新設將費三百石米云京畿水虞候今若新設則當用此例經費潰之時三百斛何處得來耶不得已以置之事回啓矣上曰廣州中軍之設亦如開城府之於大興中軍亦無不可矣益運曰松都則初以名武啓請仍付中軍之任云矣時秀曰今倣此例亦無不可而廣州乃畿輔咫尺之地討捕之事亦自不輕未知何以則爲穩便矣上曰問于廣留可也上曰奏事承旨先退軍士房仍留昇源耆啓洛肇源先退上敎龍輔曰摠廳還穀以錢代捧者爲幾何龍輔曰停捧前未捧者纔爲七八百兩矣上曰未捧不滿千數以初所料可謂善捧矣時秀曰聞閭閻之言皆以當初受糶深感德意雖至殘之類無不以趁期輸納爲心云矣上曰整理穀隨邑之大小使之均排而聞湖西之庇仁藍浦等邑不無以此騷擾之弊云此意傳于整理大臣以爲草記稟處之地可也仍命退諸臣以次退出
정조 19년
行都承旨黃昇源坐行左承旨李晩秀坐直行右承旨李益運坐左副承旨申耆坐右副承旨金啓洛坐直同副承旨未差注書趙台榮病一員未差假注書李周楨仕李毅采仕直事變假注書沈厚鎭仕
정조 19년
王大妃殿誕日大殿惠慶宮中宮殿內閣政院玉堂朝廷二品以上六曹堂上奉朝賀口傳問安答曰知道
정조 19년
李益運啓曰備邊司郞廳來言今日賓廳日次而親上致詞表裏相値不得來會云矣敢啓傳曰知道
정조 19년
傳于李晩秀曰景慕宮冬至祭當親行而係是俗節依近例用朔望祭享親行時儀節進幣奠幣堂上執禮外亦用朔望例百官行禮置之擧火前當詣享所侍衛從最省約例軍兵明日稟旨俾無預爲等待之弊出宮門路及齋宿亦依朔享例爲之事分付
정조 19년
傳于李晩秀曰今番冬至行祭後經宿翌日問安竝除之內閣政院玉堂問安行祭後外亦竝除之
정조 19년
傳于金啓洛曰京畿監司明日入侍
정조 19년
以李肇源囚單子傳于金啓洛曰所爲雖甚無狀此日異於他日特爲放送
정조 19년
李益運以義禁府言啓曰依下敎保放罪人李周楨金履垕等放送之意敢啓傳曰知道
정조 19년
鄭進明有頉代李周楨爲假注書
정조 19년
李益運以義禁府言啓曰保放罪人李毅采還囚議處之意敢啓傳曰知道
정조 19년
禁府啓目粘連向前李毅采亦百句訟罪雖有原恕之道是白乎乃不告擅行該妄極矣分義爲重他何暇論紀綱所在不可仍置以此照律何如判付啓哺烏嗈雁情雖可原違令擅行罪實難恕而自現之囚百句之作足爲原恕之端近聞文康之家初出科第且渠實才稔知於泮製今番處分在渠非罪伊榮卽爲放送付堂后假官使之入直爲良如敎
정조 19년
注書趙台榮病代李毅采假注書單付
정조 19년
李晩秀以吏曹言啓曰今此冬至祭祭官中時無職名人員令該曹口傳付軍職何如傳曰允
정조 19년
李晩秀以吏曹言啓曰捧糴方張差使員上來守令納箋於該曹後除入來及還下去肅拜當日內卽爲下送令該曹這這草記事命下矣通津府使黃仁煐瑞興府使李舒永陽德縣監洪樂佐今日俱已申飭下送之意敢啓傳曰知道
정조 19년
李益運以兵曹言啓曰禁軍來春夏等都試因政府及本曹有故不得設行今已過時矣在前如此之時有仍停都試代行祿試射之例今亦依此例擧行何如傳曰允
정조 19년
金啓洛以義禁府言啓曰時囚罪人申大顯告身盡行追奪徒三年定配勿揀赦前照律公事判付內功減一等事命下矣申大顯功減一等告身盡行追奪忠淸道鎭川縣長揚驛徒二年半定配勿揀赦前而以議啓內辭意具罪目依例發遣府書吏押送配所何如傳曰允
정조 19년
乙卯十一月初十日辰時上詣仁政殿月臺親上致詞表裏殿座入侍時行都承旨黃昇源行左承旨李晩秀行右承旨李益運左副承旨申耆右副承旨金啓洛記事官趙台榮假注書鄭進明記注官金良倜記事官吳泰曾原任直提學李秉模一提學尹蓍東二提學沈煥之原任直提學徐龍輔鄭大容原任直閣尹行恁檢校直閣金勉柱南公轍李始源檢敎待敎徐有榘以次侍立訖上具遠遊冠絳紗袍乘輿出宣化門上敎昇源曰俄者畿伯之上疏誰果捧入乎近來風俗務從敦厚雖可也畿伯之上疏只出大槪而出肅無所不可則今日是何日也又況嚴鼓已下之後何敢遽然捧入乎同副自當則不爲被罪乎尤極駭然矣都承旨亦旣一院之長則此等事何不檢飭乎命書駕前下敎曰當該承旨李肇源爲先拿處西間嚴囚待下敎捧供大駕出協陽門由延英門光範門詣小次前降輿耆曰同副承旨李肇源拿處事命下矣依定式遞差傳旨當爲捧入故敢此仰達上曰依爲之出擧條昇源曰今日致詞表裏親上時承旨不可不備員未差之代政官牌招開政差出何如上曰前望單子入之待下批牌招察任可也出擧條上入小次少頃出小次上執圭詣仁政殿月臺就板位行四拜禮訖承文院都提調蔡濟恭濟用監提調金箕性入就簷階下西向立上降位跪致詞官進前讀致詞文訖承文院官員入奉致詞函授濟恭濟恭跪授近侍近侍傳捧西向進之上親授傳于承旨濟用監官員入奉禮物函授箕性箕性傳授近侍近侍傳捧上親授傳于承旨承旨由正門入還置案出上俯伏興還詣板位行四拜禮通禮跪告禮畢上曰承旨奉致詞禮物函安于龍亭先詣仁政門外可也上曰侍衛先詣上降自東階詣小次領議政洪樂性右議政蔡濟恭判府事李秉模進前奏曰慶辰載回賀儀誕擧歡忭之忱小大惟均第早朝勞勤聖體若何上曰一樣矣上曰自前飭敎何如而今番致詞官宣讀之時不能成樣事極駭然仍命書駕前下敎曰行首引儀掌務引儀當該引儀竝汰去上曰司譯提調入侍待令譯官使之入侍台榮承命出傳司譯提調尹蓍東李時秀率譯官玄啓行等進前上曰大臣以下昨見皇帝傳位詔之謄來者乎樂性等曰見之矣上曰賀使之入送不必以此更爲遲速而皇帝此擧可謂甚盛矣濟恭曰乾隆卽位是前乙卯九月初三日而今於是日傳位矣又其詔文亦不自以爲倦勤以期頤之壽自期軍國大事皆將自決今此傳位亦敎諭太子之意也上曰觀其文自初卽位時以爲六十一年不敢比之皇祖故欲待六十年傳位今果踐其言豈不希且奇乎上曰皇太子冊封亦當送使乎濟恭曰似然矣上曰使行今年無以入去則明歲卽嘉慶元年登極陳賀則可也而皇太子陳賀恐涉如何矣秉模曰逾歲之後旣屬新皇帝年號進賀之節不可不熟講矣濟恭曰若於今年送使則當上表於乾隆矣上曰嘉慶所生妃以貴妃追尊爲皇后此亦有進賀之節耶譯官啓行等曰自來有之矣時秀曰今年則以皇太子之母而尊爲皇后明年嘉慶定號之後當尊爲皇太后此兩節不可不預講矣上曰然矣上曰今年皇曆何當出來耶自燕抵灣不過爲二十日程頒曆例在十月初一日尙無聲息此豈道理以渠駔儈之徒專爲交易之利姑爲留連而致此耳濟恭曰皇曆之行渠輩之平生一遭者貿貨之際眞所謂逐鹿不見泰山矣上曰雖以首譯輩言之常時若能禁飭則當此大事豈敢稽慢若是乎上敎濟恭曰今觀其詔諭之文亦皆除一切文具若於今年節使之回付送勑諭則使行之入送當在何間退與相議後日登對以稟可也上敎啓行等曰此後隨事熟講無於下詢之際敢以不知爲對也昨日問皇太子冊封後賀例有無則以無例仰對今乃曰於例有之此豈成說乎仍命大臣先退譯官出去乘輿出仁政門由摛文院前路入永肅門拱辰門挹翠門至壽靜門外上降輿敎曰承旨三人請承傳色進致詞禮物可也黃昇源李晩秀奉致詞禮物函傳于承傳色訖上入小次命退諸臣以次退出
정조 19년
行都承旨黃昇源差祭行左承旨李晩秀隨駕宿行右承旨李益運隨駕直左副承旨申耆隨駕直右副承旨李晉秀隨駕宿同副承旨金啓洛隨駕宿注書趙台榮病一員未差假注書李章垕隨駕直金鎰未入來事變假注書沈厚鎭守宮直
정조 19년
大駕詣景慕宮展拜後內閣政院玉堂藥房口傳問安答曰知道
정조 19년
李晩秀啓曰明日冬至望闕禮依例爲之之意敢啓傳曰知道
정조 19년
李晩秀啓曰景慕宮冬至祭親祭祭文當爲製進藝文提學尹蓍東卽爲牌招何如傳曰允
정조 19년
以香室景慕宮冬至祭親祭受押單子傳于李晩秀曰親押
정조 19년
傳于李晩秀曰禮房承旨馳詣宗廟永禧殿奉審摘奸受香諸處一體奉審摘奸以來
정조 19년
李益運啓曰假注書李周楨李毅采時無職名竝令該曹依例付軍職冠帶常仕何如傳曰允
정조 19년
傳于李益運曰吏曹參判推考下吏令攸司科治
정조 19년
傳于李益運曰京畿監司如已來待入侍
정조 19년
李益運啓曰廣州留守徐有隣依下敎來待矣傳曰入侍
정조 19년
傳于金啓洛曰至日在明時囚皆令今日捧供刑曹輕囚亦令今日內決放事分付
정조 19년
金啓洛以義禁府言啓曰保放罪人金鎰還囚議處之意敢啓傳曰知道
정조 19년
禁府啓目粘連向前金鎰亦百句訟罪與李毅采雖無異同而論其擅行之罪終不可容貸以此照律何如判付啓擅行之罪足以懲礪兺除良如許實才近所罕見宜乎渠家之有湖堂玉署至日在明尤豈可滯囚卽爲放送爲良如敎又啓目惠山前僉使邊德淳原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓渠雖衰憒異於秩卑之久勤邊將則敢爲斂穀侵虐之擧忍行椎牛射利之計毋論多小亦毋論謬例旣有犯科合置重勘特以陽至在明乙仍于十分參酌北關頭站邑定配今日內逐送城外爲良如敎又啓目平山府使林鵬翰原情云云問目內辭緣泛稱遲晩所當請刑是白乎矣曾經都摠都事勿爲請刑載在大典通編議處何如判付啓今日內區別功議考律勘放後草記爲良如敎
정조 19년
李毅采有頉代金鎰爲假注書
정조 19년
李周楨有頉代金履垕爲假注書
정조 19년
李益運以義禁府言啓曰保放罪人李章垕南宮惺許珩保授罪人鄭日泰還囚議處之意敢啓傳曰知道
정조 19년
禁府啓目粘連向前李章垕亦百句訟罪不無可恕之道是白乎矣不告擅行有關分義論其罪犯不可仍置以此照律何如判付啓百句儷文燭刻書納況名賢之孫云乎卽爲放送付堂后假官使之入直爲良如敎又啓目粘連向前南宮惺亦訟罪之賦未滿百句兺不喩不告政院檀自下鄕有關紀綱以此照律何如判付啓適値名日姑爲放送爲良如敎又啓目粘連向前鄭日泰亦百句訟罪雖與李章垕無異是白乎乃擅行之罪有關紀綱以此照律何如判付啓附過放送爲良如敎又啓目粘連何前許珩亦訟罪之作未滿百句旣與南宮惺無異是白遣飭敎之下擅自下鄕極爲駭然以此照律何如判付啓姑爲放送爲良如敎
정조 19년
金履垕有頉代李章垕假注書單付
정조 19년
李益運以兵曹言啓曰今日擧動時環衛軍兵當爲磨鍊而十月朔祭親行時外各營入直軍訓將都領排立入直善騎隊二十名別將率領逌瞻門外環衛東營入直軍三十名宮大門排立禁軍槍劍軍置之十一月朔祭親行時新營入直鄕軍及弘化銅龍門入直軍除營直除出御將率領排立餘皆除之矣今番則何以爲之乎敢稟傳曰以弘化門軍三十名爲挾輦軍其餘鄕軍及集春營軍摠戎使率領隨駕宮大門則廣智營軍三十名除出把門餘皆置之可也
정조 19년
李益運以訓鍊都監言啓曰今十一月十一日景慕宮親行冬至祭時因兵曹節目廣智營軍三十名除出將官率領宮大門外把守還宮後還入直所而竝待標信擧行之意敢啓傳曰知道
정조 19년
李益運以御營廳言啓曰今十一月十一日大駕詣景慕宮親行冬至祭時依兵曹節目集春營入直軍四十名該入直哨官兪彦志待標信領赴于摠戎廳都領陣而當夜宮墻外巡邏無以分排新營入直軍二十五名除出哨官楊泰陽率領警巡之意敢啓傳曰知道
정조 19년
李益運以兵曹言啓曰依下敎武藝別監內吹兼內吹近仗軍士等處設粥以饋之意敢啓傳曰知道
정조 19년
李益運以訓鍊都監言啓曰依下敎宮大門外把守軍兵等處饋粥之意敢啓傳曰知道
정조 19년
李益運以禁衛營言啓曰依下敎挾輦軍及赴陣將校軍兵等處設粥分饋之意敢啓傳曰知道
정조 19년
李益運以御營廳言啓曰依下敎本廳帳幕軍及赴陣軍兵等處設粥分饋之意敢啓傳曰知道
정조 19년
李益運以摠戎廳言啓曰謹依下敎隨駕本廳軍兵等處設粥分饋之意敢啓傳曰知道
정조 19년
李益運以義禁府言啓曰時囚罪人邊德淳原情公事判付內北關頭站邑定配今日內逐送城外事命下矣邊德淳北關頭站邑咸鏡道吉州牧定配而以判付內辭意具罪目發遣府書吏押送配所何如傳曰允何去而今始草記乎過至日後發送可也